# SZABOLCS.
(ZOBOLCH. ZOBOWCH. ZABOLCH.)

Tamás comesnek, Csanád váradi prépost, majd esztergomi érsek atyjának bevallása szerént, melyet 1257-ben a váradi káptalan előtt tett, már ősei, jóval a tatárjárás előtt birták.*WENZEL G: Árpádkori uj okmánytár. VII. 474–476. 11. És utódai, a Telegdy-ek kezén maradt az egész középkoron át.*Budai orsz. levéltár kincst. oszt: Dicalis Conscript. VIII.

Egyházi történetének első nyoma a XIII-ik század végén tünik fel, midőn arról értesülünk, hogy püspöki tized fejében husz kepét fizetett. Ezután hosszu ideig nem hallunk felőle, és csak 1561-ben, midőn egyházi javain a két Telegdy már osztozik, halljuk, hogy a lelkész háza, melyet Telegdy Gábor vett, Csenger nevű réttel együtt Telegdy Miklósnak jutott. Ugyanekkor van szó lelkészéről, Boldizsárról is, ki, ugylátszik, élő tanuja volt ez osztozkodásnak.*Br. Wesselényi-család levéltára. E Telegdy Gábor még hiányzik a Telegdyek eddig ismeretes családfáiról. Utóbb egyháza épülete is elpusztult; alapfalait a mai községen kivül a Holt-Körös partján mutatják.