# RÉV.
(REW. BEY. BEV.)

Sólyomkő várának egyik tartozéka, s azzal együtt előbb (1257) Pál országbirónak s fiának, Áchonnak, majd Kopasz nádornak {425.} birtoka.*WENZEL G: Árpádkori uj okmánytár. VII. 476. és IX. 400. 11. – NAGY I: Anjoukori okmánytár. II. 218. 1. Ennek hűtlenségével 1316-ban a koronára szállt, honnat Zsigmond király adományából Losonczi Bánffi István birtokába jutott.*Br. Bánffy-család levéltára. KK. 1.

Egyházi viszonyairól csak a pápai tizedjegyzékből értesülünk, mely két lelkészét emliti: 1332–1334-ből Lászlót, s a következő három évből Kozmát, kik hét garas tizedet fizettek évenként. Régi egyháza a mai helv. vall. egyháztól nyugatra a Körös jobb partján emelkedett, de oly közel a sebes folyóhoz, hogy annak árjai alóla a földet kimosták, s az épületet ledöntötték. Kőfalának némi maradványai a folyó medrében sekély vizálláskor még előtünnek.