# PÓSA.
(PASA. POVSA. PAUSA.)

Kaprinay István szerént Pósa nem egyéb, mint a mai Pál régies alakja. Eszerént e község valamely régi birtokosának nevét viseli, s csakugyan a XIII-ik században még neve hol Pósa, hol Pósalaka.*Váradi regestrum: 121. okl. – Bécsi codex.

1319-ben a Pázmánok őse, István nyerte kárpótlásul azon három fogáért, melyet I. Károly király hadi játék közben kiütött.*Budai orsz. levéltár kincst. oszt: N. R. 950. 2. – FEJÉR GY: Codex dipl. VIII. 2. 210. 1. Azért a Pázmánok czimerének három strucztolla talán nem is egyéb, mint a kiütött három fognak stylizált előállítása? Pósa megmaradt a Pázmánok birtokában kihalásukig.

Lelkésze a XIII-ik század végén csak egy unczia szeretetadományt adott, de az 1332–1337. években egy másik lelkésze, János már tizenhat garas pápai tizedet fizetett évenként, mely összeg jelentékenyebb egyházi javadalomra vall.