# Janka.
(Ivanka. Johankahaza. Jankafalva.)

Janka, Ivánka, Johanka nem egyéb, mint a János=Iván keresztnév régi alakja, s e nevet többen viselték a Gutkeledek, nevezetesen azok Dobi Dorog ágának tagjai közől. Ezek birták, mint láttuk, Diószeget s Janka annak tartozéka volt mindig, ennélfogva e község kétségkivül valamelyik Ivánka birtokosa vagy épen alapítójától vette nevét. A XIII-ik század végén is Ivánka, Odun fia birja, mikoron püspöki tized fejében harmincz, s más évben husz kepét fizetett.

Középkori egyházának helye ma már szántóföld, de a Bereczky és Szeremley Sándor-féle telkek végében a «templom tisztása» nevü tó partján e század elején téglafalainak némi romjai még álltak. 1812. körül ezeket is lebonták s állítólag a nevezett Szeremley Sándorféle háznak végét építék belőlök. Két harangjának egyike a szomszéd Diószegre került, másikát a monda szerént az említett «templom tisztásának» vizébe meríték. (?)

Papjai közől csak egy ismeretes: Miklós, ki az 1333–1334-iki tizedjegyzékekben évi négy garassal szerepel.