# {276.} NYÜVED.
(NYVEC. NIVED. NYVEGH. NYIVEGH.)

A XIII-ik század elején érdekes tárgyát képezte egy pernek, mely azzal végződött, hogy Nyüved Kügynek, Olivér fiának birtoka maradt.*Váradi regestrum: 382. és 389. okl. Még ugyanazon század végén mint Jánosnak, Rajnald fiának birtoka emlittetik, s ekkor püspöki tized fejében hol tiz, hol hét kepét fizetett évenként. Utóbb a Nyiveghi = Nyüvedi nemesek birtoka,*Leleszi országos levéltár: Actor. 1416. 51. s ezek utolsójának, Farkasnak magvaszakadtával a koronára szállt, mig 1448-ban Hunyadi János kormányzó adományából nagyságos Csáki Ferencz bihari főispán és székelyek ispánjának kezére jutott.*Budai országos levéltár kincst. oszt: N. R. 853. 16.

Papjai közől hármat ismerünk, ezek közől Pál 1332-ben, Jakab 1333-ban s Rafael a következő három évben hat, néha öt garas pápai tizedet fizettek évenként.