# UJFALU.
(VILLA NOVA.)

E néven emliti a bécsi codex, mint Miklós bánnak, a szomszéd Herpályi földesurának birtokát. Nevében egész történet rejlik, de amely szomoru: pusztulásról beszél az, mint az előbb emlitett UjAndánál s többnyire mindazon községeknél, melyeknek nevében már a XIII-ik század második felében megvan az «uj» jelző. Mielőtt Ujfalu lett volna, hogy mily nevet viselt? nem emlitik történeti forrásaink. Ma Berettyó-Ujfalu.

Püspökségünk történetében csupán egyszer merül fel neve, a XIII-ik század végén, midőn husz kepe püspöki tizedet fizetett. Lelkésze fizetéséről csak a későbbi korból (1621) értesülünk, s e fizetés eléggé érdekes: készpénz 75 forint; buza 80 félvéka, algabona 50 félvéka, 1 dézsa turó avagy 3 forint 25 denár, 1 sertés, fa elegendő, 500 kéve nád; 16 kaszás ember, kik fel is gyüjtik, be is hordják a szénát, 16 félvéka mag alá szántás őszszel, gyepszántás tavaszszal 25 ekekerülés, 12 zsák buzaőrlés (száraz malmon), 3 pint vaj, ugyanannyi méz.*RÉVÉSZ I: Magyar Protestans figyelmező. 1872. évf. 144. 1.