# TENKE.

Középkori okleveleinkben csak egyszer fordul elő neve, Meszesi Demeter váradi püspöknek 1355-iki levelében, melylyel a görbedi s jánosdi részbirtokokat megszerezte. Midőn ugyanis elősorolja, hogy a vételár: tizennyolcz budai márka, továbbá nyolcz ökör, egy vég «papring» posztó, a püspökségi erdőkben méh- és sertéstenyésztés minden tized nélkül, hozzá teszi, hogy Tenke községben ad még egy nemes telket, ugyanazt, melyen a püspökségi tisztek szoktak lakni, de melyet eladni nem szabad.*Budai orsz. levéltár kincst. oszt: Urbar. et Consoript. 36. 34. – Jesuit. Varad. 1. 1. – N. R. 957. 45. §. 13.

Egyházi multjáról irott emlékeink hallgatnak, de régi egyháza, mely az ujabb korban a helv. vallásuak birtokában volt, a középkori egyházak szokása szerént keletelve állt, s mult századi átalakitása előtt, mint a hagyomány mondja, régi katholikus idomokat mutatott.